 NA SAMMY WAWERU  WAANDAMANAJI wawili walifariki Jumatatu wakati wa maandamano ya Azimio la Umoja. Akizungumza Jumanne jijini Nairobi wakati akitoa taarifa kuhusu mpango wa maandamano, kinara wa muungano huo Raila Odinga alikashifu maafisa wa polisi waliotumwa kudumisha usalama akilalamikia kutumia nguvu kupita kiasi. Bw Odinga pia alikashifu vikali Rais William Ruto, akidai yeye ndiye alitoa amri askari kuhangaisha waandamanaji. Kiongozi huyo wa upinzani, aidha, alihoji mikakati ya Azimio ilikuwa kuandaa maandamano yenye amani kushinikiza serikali kuangazia gharama ya juu na matakwa ya muungano huo. “Inasikitisha wafuasi wetu wawili waliuawa,” Odinga akasema. Akinyooshea lawama idara ya polisi, alisema askari ndio walichokoza raia kwa kutumia vitoa machozi na risasi ndiposa vurugu zikazuka. Jumatatu, Machi 20, 2023 Kaunti ya Nairobi na Kisumu hali ilikuwa mguu niponye katika baadhi ya mitaa na barabara, wafuasi wa Azimio na polisi wakilumbana. “Wengi wa waandamanaji wetu waliumia,” Waziri Mkuu huyo wa zamani aliteta, akidokeza kwamba upinzani utachukulia wahusika waliosababisha mauaji na majeraha hatua za kisheria. “Tunalaani polisi waliotekeleza hayo…Isitoshe, tunalaani Bw Ruto na serikali yake.” Awali, Mkuu wa Polisi Nairobi Bw Adamson Bungei alitoa onyo kuhusu maandamano hayo akiyataja kuwa haramu. Kwa upande wake Rais Ruto, alitahadharisha dhidi ya vurugu akisisitiza kwamba serikali haitabembeleza wachochezi wa ghasia. Baadhi ya waandamanaji walikamatwa, Bw Raila ambaye pia ni kiongozi wa ODM akitaka waachiliwe bila vikwazo. Ametangaza maandamano hayo kufanyika Jumatatu na Alhamisi kila wiki. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  